Fedri

Fedri (par latin Phaedrus; I secul p.d.C. - II secul d.d.C.) al fo un poete antîc roman, autôr di faulis.

La vite
Nassût in Macedonie, al jere un sclâf e, puartât a Rome probabilmentri ancjemò di frut, al fo sfrancjât di August. Sot il regn di Tiberi al scomençà a butâ fûr libris di faulis in viers; al ve fastidis cuant che Seian, il teribil e possent prefet dal pretori di Tiberi, vint il suspiet che tes faulis al platàs atacs cuintri di lui, i mignestrà une condane. No si sa cuant che al murì.

Lis faulis
Fedri cjapà inspirazion di Esop, il grant autôr grêc di faulis, ma, dopo vê tacât a scrivi intune maniere compagne ae sô, al vignì unevore indipendent dal model. Come lui, al doprave i nemâi par meti in sene la vite dai omps in contutis curtis in viers, cuntune lenghe clare e sclete; ur tacave dongje, prin o dopo dai apolics, cualchi rie cuntune note morâl, par fâ capî ce lizion si veve di tirâ fûr des istoriutis. Bisugne dî che, nocate il gjenar e il ton sempliçs, la lenghe di Fedri je ben fine e ben montade. La morâl vise dispes ai sotans di acetâ che i sorestans paronin e di no stâ a cirî rognis: al è miôr contentâsi de situazion.

Pre Toni al pensà ben di butâ fûr un libri di faulis di Fedri voltadis par furlan, come al fasè cun Esop.

Bibliografie
 Ettore Paratore, Storia della letteratura latina, Bologne, Sansoni, 1957
 Paolo Fedeli, Storia letteraria di Roma, Napoli, Ferraro, 2004
 Fedri, Lis flabis di Fedro voltadis pai furlans, Clape Culturâl Cjargnei cence Dius, 1974
 Esop, Lis flabis di Esopo voltadis pai furlans, Udine, Ribis, 1978

Leams esternis
 Fedro, treccani.it''

Categorie:Poetis romans antîcs
Categorie:Poetis latins